સેલ્ફી એકદમ નવો ટ્રેન્ડ છે. આઝાદી સમયે સેલ્ફી નહોતાં નહીંતર દાંડીમાં સવિનય કાનુનભંગ કરતાં ગાંધીજીનો સેલ્ફી ધો.૯નાં ઇતિહાસના પુસ્તકના મુખપૃષ્ઠ ઉપર જોવા મળત. મહાભારત કાળમાં સેલ્ફી હોત તો મહાભારતમાં ગીતા જ્ઞાન આપતાં શ્રી કૃષ્ણને ઘડીક અટકાવીને અર્જુને કહ્યું હોત કે “પ્રભો, એક મીનીટ થોભી જાવ, પહેલાં એક સેલ્ફી થઈ જાય, ગીતાના કવર પેજ પર મુકવા કામમાં આવશે”. આવું થયું હોત તો એ ઓલટાઈમ બેસ્ટ સેલ્ફીનો એવોર્ડ પામત. પણ એ વખતે સંજય-ધુતરાષ્ટ્રનું દુરદર્શન હતું, પણ કેમેરા કે સેલ્ફી નહોતાં!